b"\n_START_ARTICLE_\nTransport per ferrocarril d'Andorra\n_START_PARAGRAPH_\nEl ferrocarril a Andorra no hi \xc3\xa9s present, si b\xc3\xa9 existeixen reivindicacions i estudis tant recents com hist\xc3\xb2rics, per fer-hi arribar la l\xc3\xadnia de ferrocarril de Puigcerd\xc3\xa0 o interconnectar aquesta mitjan\xc3\xa7ant un tra\xc3\xa7at per l'eix del Segre amb la l\xc3\xadnia de ferrocarril de la Pobla de Segur passant per la Seu d'Urgell, des d'on es planteja una antena ferrovi\xc3\xa0ria fins al Principat. A ambd\xc3\xb3s casos es requereix perforar un t\xc3\xbanel de llarga longitud (20 km al primer entre Andorra i l'actual estaci\xc3\xb3 de Porta i uns 23 km al segon cas per salvar el Port del Compte). A nivell nacional, s'han realitzat estudis des de finals dels anys 1990 per a un anomenat metro aeri de tipus monorail en altura paral\xc2\xb7lel al riu Valira, aprofitant la seva -malauradament sovint escassa o nul\xc2\xb7la- zona de servitud com a transport p\xc3\xbablic tant interurb\xc3\xa0, com urb\xc3\xa0 a la conurbaci\xc3\xb3 central Andorra-la-Vella / Les Escaldes-Engordany._NEWLINE_L'estaci\xc3\xb3 de ferrocarril m\xc3\xa9s propera al Principat \xc3\xa9s l'anomenada gare internationale Andorre - l'Hospitalet a l'Ospitalet, municipi franc\xc3\xa8s a la frontera amb Andorra, l'acc\xc3\xa9s al qual t\xc3\xa9 un considerable cost generalitzat del transport, el qual es pot resumir en 50 minuts i un peatge al t\xc3\xbanel d'Envalira de 6,40 Euros (2012) en vehicle particular, a m\xc3\xa9s del cost del combustible que a banda de ponderar-lo per un desnivell positiu acumulat de 1100 metres, cal considerar el sobre-consum, en el cas de motors di\xc3\xa8sel, pel menor oxigen disponible en altituds entre 1000 i 2000 metres (el t\xc3\xbanel \xc3\xa9s la part m\xc3\xa9s alta de la ruta, situat a una cota aproximada de 2100 metres)._NEWLINE_S\xc3\xb3n diverses les trobades entres governs andorrans i catalans i governs andorrans i espanyols en les quals s'ha parlat de la connexi\xc3\xb3 ferrovi\xc3\xa0ria entre Catalunya i Andorra. Josep-Llu\xc3\xads Carod-Rovira (llavors conseller de la Vicepresid\xc3\xa8ncia) es va comprometre l'any 2007 a encomanar un estudi per determinar per on hauria de passar la connexi\xc3\xb3 ferrovi\xc3\xa0ria, ja sigui allargar la l\xc3\xadnia d'Adif o la de FGC. En aquell mateix moment El govern andorr\xc3\xa0 tamb\xc3\xa9 tenia converses amb el govern franc\xc3\xa8s per millorar la l\xc3\xadnia existent que passa per l'Ospitalet, a la frontera amb Andorra. Al maig de 2011 tots els grups del Parlament de Catalunya van votar a favor una moci\xc3\xb3 d'ERC que instava al govern de la Generalitat a iniciar els tr\xc3\xa0mits per prolongar la l\xc3\xadnia de Lleida a la Pobla.\n_START_SECTION_\nFerrocarril a l'eix del Segre\n_START_PARAGRAPH_\nL'any 2008 els ministres de Foment d'Espanya i d'Ordenament Territorial d'Andorra, Magdalena \xc3\x81lvarez i Xavier Jordana, es van reunir per parlar dels accesos al Principat. Jordana va demanar que es valor\xc3\xa9s un perllongament de la l\xc3\xadnia d'alta velocitat Madrid-Barcelona des de Lleida fins a la Seu d'Urgell._NEWLINE_Ambd\xc3\xb3s ministres van parlar de les dues opcions ja esmentades i Jordana va demanar la revisi\xc3\xb3 del Pla Estrat\xc3\xa8gic d'Infraestructures del Transport (PEIT) per valorar la viabilitat d'aquesta l\xc3\xadnia que el govern va proposar per l'eix del riu Segre a les comarques catalanes."